google/wiki40b huggingface dataset:
Art Ross Memorial Trophy

Art Ross Trophy er et trofé som tildeles den NHL-spilleren som leder poengligaen i slutten av sesongen. Det ble presentert til NHL av den tidligere spiller, general manager og hovedtreneren Art Ross. Prisen har blitt delt ut 59 ganger til 22 forskjellige spillere siden den ble delt ut for første gang i 1947-48 sesongen.
Odette Sansom-Hallowes

Bakgrunn

Hun var datter av Gaston Brailly, som kjempet i første verdenskrig, og som ble drept ved Verdun i 1916. Da hun var syv år gammel fikk hun poliomyelitt, og tilbrakte et år som blind og uten å kunne bevege seg. Hun møtte en engelskmann, Roy Sansom, og de giftet seg i 1931. Hun flyttet sammen med ham til England. Paret fikk tre døtre: Françoise, Lily og Marianne. Roy Sansom ble innkalt til militærtjeneste i 1940.

Virke som agent

Hallowes ble trent opp av oberst Maurice Buckmaster i den hemmelige militære avdelingen Special Operations Executive før hun ble sendt inn i det nazi-okkuperte Frankrike for å arbeide med den franske undergrunnsbevegelsen. Hun forlot sine tre døtre i en klosterskole før hun reiste. Hun landet med fallskjerm i nærheten av Cannes i 1942. Der fikk hun kontakt med sin veileder Peter Churchill. Hun fungerte som kurér i Frankrike. Churchill ble forrådt av en tysk dobbeltagent. Odette og Churchill ble arrestert den 16. april 1943 og fengslet. Etter tortur av Gestapo i et fengsel i Paris, sa hun at Peter Churchill var nevø av den britiske statsministeren Winston Churchill, og at hun var Peters kone. Håpet var at på denne måten ville de bli behandlet bedre.
Hun ble dømt til døden i juni 1943 og ble sendt til Ravensbrück konsentrasjonsleir i Tyskland. Hun overlevde krigen og vitnet mot fengselsvaktene under en rettssak som behandlet krigsforbrytelser i 1946.

Etter annen verdenskrig

Ektemannen Roy Sansom hadde dødd i løpet Odettes tid i fengsel og konsentrasjonsleir. Hun giftet seg med Peter Churchill i 1947.
Odette Sansom Hallowes ble utnevnt til medlem (MBE) av Order of the British Empire. Den 20. august 1946 ble hun tildelt dekorasjonen George Cross. Hun er fremdeles den eneste britiske kvinnen som har mottatt George Cross mens hun fremdeles var i live; alle andre tildelinger har skjedd posthumt. Hun ble også utnevnt til ridder av den franske Æreslegionen for sitt arbeid sammen med den franske motstandsbevegelsen under krigen. Odettes George Cross ble oppbevart i hennes mors hjem der den ble stjålet under et innbrudd. Tyven returnerte senere dekorasjonen.
Hun ble skilt fra Churchill i 1953 og giftet seg i 1956 med Geoffrey Hallowes. Odette døde i 1995, i en alder av 83 år. Geoffrey overlevde henne og døde i 2006.
Phacellocerina

Utseende

Middelsstor, brede, gråbrune trebukker. Antennene er ganske tynne og omtrent så lange som kroppen. Pronotum er mye bredere enn langt, med en liten tann på hver sidekant.

Utbredelse

Artene er kjent fra Colombia og Venezuela.
Ray Galton og Alan Simpson

Ray Galton (født 17. juli 1930, død 5. oktober 2018) og Alan Simpson (født 27. november 1929, død 8. februar 2017) var to britiske komedieforfattere.
For det norske publikum er de indirekte kjent for å ha skrevet manus til Fleksnes fataliteter (Hancock's Half Hour) og Albert og Herbert (Steptoe and Son).
Robert F. Kennedy

Bakgrunn

Robert F. Kennedy var sønn av Joseph Kennedy og bror av president John F. Kennedy og senator Edward «Ted» Kennedy.
Under andre verdenskrig meldte den 18 år gamle Kennedy seg til US Navy hvor han gjennomgikk grunnopplæring. Han ble ikke satt ut i aktiv krigstjeneste.
Robert Kennedy gikk på college ved Harvard, hvor han tok avsluttende eksamen i 1948 og tok juridikum ved University of Virginia Law School i 1951. Men før han hadde tatt avsluttende eksamen giftet han seg 17. juni 1950 med Ethel Skakel, og allerede 4. august året etter fikk de sitt første barn (av etter hvert elleve barn), da Kathleen Hartington Kennedy ble født.

Justisminister

Da storebroren stilte som presidentkandidat, var det Robert Kennedy som organiserte valgkampen og fikk plass som justisminister etter valgseieren. Blant de krevende oppgavene han konsentrerte seg om som justisminister, var arbeidet mot den organiserte kriminaliteten og dens forgreninger inn i amerikansk fagbevegelse, blant annet lederen for de amerikanske transportarbeiderne Jimmy Hoffa. Han var hele tiden en del av presidentens innerste krets, særlig kom dette fram under Cubakrisen.
Robert Kennedy støttet aktivt den amerikanske borgerrettighetsbevegelsen og var en viktig politisk støttespiller for denne.

Presidentkandidat

Etter drapet på president John F. Kennedy fortsatte Robert Kennedy som justisminister for Lyndon B. Johnson, men samarbeidet mellom disse var ikke spesielt godt. Etter ni måneder ble Kennedy valgt som senator fra New York med 53,5 prosent oppslutning. Johnson begynte forberedelsene for å stille til gjenvalg som president i 1968, men etter Tết-offensiven i februar samme år ble det klart at krigen i Vietnam ikke gikk som forventet, og Johnson trakk sitt kandidatur 31. mars. Den 16. mars hadde Kennedy erklært seg som kandidat. Kennedy vant primærvalgene i Indiana og Nebraska, men tapte i Oregon. Det ble derfor viktig for Kennedy å vinne primærvalget i California, slik at han kunne få et forsprang på sin sterkeste rival Hubert Humphrey.

Drap

Kennedy vant valget i California 4. juni, men ble skutt av den da 24 år gamle palestineren Sirhan Sirhan etter at Kennedy hadde holdt sin takketale tidlig om morgenen 5. juni på The Ambassador Hotel i Los Angeles. Drapet skjedde i en gang inn til hotellets kjøkken. Kennedy var da på vei inn for å takke kjøkkenbetjeningen for innsatsen. Kennedy døde på sykehuset den påfølgende dagen.
Robert Kennedy ble gravlagt på Æresgravlunden i Arlington.
Itum

Leveranser og tjenester

Itum tilbydde tjenester og produkter innenfor flere områder innen IT som systemintegrasjon, nettverk, konsulentbistand, drift, internett, kurs, WebTV og sikkerhet.

Historikk

Itum AS ble startet i 2000 som en leverandør av internettløsninger. Ganske raskt kom flere selskaper med fokus på infrastruktur og konsulenttjenester innunder "Itumparaplyen". Det ble etablert et eget selskap med fokus på driftstjenester på Kongsberg. I 2007 ble Itum Norge etablert som en del av overgang til franchisemodellen. Itum og IT Partner etablerte våren 2012 Itum IT Partner-kjeden - Norges største kjedeselskap av lokale IT-forhandlere. Høsten 2012 ble også Østereng IT og Fjordane IT med i kjeden og i begynnelsen av januar 2013 ble DTN.no med. Kjeden skiftet navn i januar 2013 til Serit.
2. divisjon fotball for menn 2012, avdeling 4

2. divisjon fotball for menn, avdeling 4 2012 startet 14. april 2012 og ble avsluttet 20. oktober 2012. 
Asker rykket ned fra 1. divisjon 201. Finnsnes, Mo og Østsiden rykket opp fra 3. divisjon 2011.
Vinneren av avdelingen rykket direkte opp til 1. divisjon. De tre siste lagene rykket ned til 3. divisjon.
Abdal

Etymologi

Navnet er dannet av arabiske عبد ال ('Abd al) som betyr «tjener» eller «slave» og den bestemte artikkelen al.
Sisyra nigra

Utbredelse

Sisyra nigra er den vanligste svampefluen i Norge, og finnes over hele landet. Den andre norske arten av svampefluer, Sisyra dalii, finnes bare lengst sør i Norge og er sjelden. Noen flere arter finnes i Finland og Sverige.

Utseende

Sisyra nigra er mørke og små nettvinger. Nyklekte individer er lyse, eller ufarget. Fargen kommer etterhvert som hudskjelettet herder. Antennene er svarte. Hodet er nedoverbøyd, med munndelene på undersiden (ortognath).
Sisyra nigra kan skilles fra andre nettvinger på årenettet i vingene. De to første årene langs vingeframkanten (costa og subcosta) når ikke fram til vingespissen og på de små mellomliggende tverrårene, er det ikke gaffelgrener. Vingene mangler tverribber i ytre halvdel og langs vingekanten, fra vingespissen og bakover ender alle årene (radius, median og anal) i gaffelgrener. Hele årenettet (alle ribber) er mørke og vingene mangler flekker eller annet mønster. Vingespennet er ikke mer enn omtrent 10 mm.

Levevis

Sisyra nigra finnes langs elver og vassdrag. Larvene lever i vann på ferskvannssvamper.
Debosjøen

Størrelse

Når Debo-sjøen er på sitt største, ligger den fra ca. 80 km oppstrøms fra Mopti, og ca. 240 km nedstrøms fra Timbuktu. Debo-sjøen er Malis største innsjø, og har et overflateareal på 160 km².

Bruk

Innsjøen er størst i regntiden, når elvene Bani og Niger har størst vannføring. Da driver bozoerne intensivt fiske. I tørketiden, når innsjøen er på sitt minste, lar fulanierne storfeflokken beite på de store gressletene, som da er fri for vann.
Seppalaløpet

Lokale arrangementer av Seppalaløpet

2014
Folldal trekkhundklubb arrangerer det 60. ende Seppalaløpet den 29 og 30. mars fra Grimsbu Turistsenter, "Lille Alaska" i Folldal kommune. Overnatting ved Markbulia.

2010

Bærum Hundekjørerklubb arrangerte Seppalaløpet den 13. og 14. mars i Bærumsmarka og Krokskogen. Start og innkomst ved Haug skole. Overnatting ved Løvlia.

2009

Drammen Trekkhundklubb arrangerte Seppalaløpet den 14. – 15. mars 2009 på Konnerud. Starten gikk fra Villmarkshuset. Det ble konkurrert i alle klasser fra 1 hund og pulk til slede 8 spann. Overnatting ved Stegla og SIF huset.
Sammenlagt resultater: 1. Jørgen Mæland BHK, 2. Per Olve Tobiassen DTK, 3. Joh Einar Solhaug ATK.

2008

Det 54. Seppalaløpet i 2008 gikk 8. – 9. mars på Hamar. Arrangør var Oslomarka Trekkhundklubb.

2007

Bærum Hundekjørerklubb arrangerte Seppalaløpet 24. og 25. februar 2007 i Bærumsmarka og Krokskogen. Start og innkomst ved idrettsanlegget i Sørkedalen. Overnatting ved Løvlia.
Eastern Canada Amateur Hockey Association

Bakgrunn

Ligaen ble dannet av toppklubbene fra to andre ligaer, de fire lagene Montreal Hockey Club, Montreal Victorias, Montreal Shamrocks og Quebec Bulldogs fra CAHL og de to lagene Montreal Wanderers og Ottawa Hockey Club fra FAHL. Den ble dannet for å maksimalisere inntektene fra den publikumsmessige stadig mer populære idretten og hjalp de deltakende amatørlagene til å møte profesjonaliseringen av sporten.
Ligaen forlot amatørstatusen i 1908-sesongen og førte til en splittelse i den canadiske ishockeyen, da amatørlagene spilte for Allan Cup, og de profesjonelle for Stanley Cup.

Resultater

I den første sesongen, 1906, endte Ottawa HC og Montreal Wanderers på delt førsteplass i ligaen med ni seiere hver. Deretter vant Montreal Wanderers mot Ottawa HC i et dobbeltmøte i sluttspillet med målforskjellen 12-10, etter å ha vunnet første kampen 9-1 og tapte returmøtet 3-9, og vant slik sammenlagt også Stanley Cup.
I januar 1907 tapte Montreal Wanderers Stanley Cup da de tapte denne til utfordrerlaget Kenora Thistles med resultatene 2-4 og 6-8. Wanderers vant deretter ECAHA-sesongen 1907 med 10 seiere på 10 spilte kamper, og umiddelbart etter at sesongen var fullført i mars, utfordret de Kenora Thistles om Stanley Cup, og Wanderers vant denne duellen med målforskjellen 12-8 etter kampresultatene 7-2 og 5-6.
Montreal Wanderers vant ECAHA for tredje året på rad i sesongen 1907–08 og forsvarte deretter Stanley Cup ved å slå Winnipeg Maple Leafs fra Manitoba Hockey Association med 11-5 og 9-3, samt Toronto Professionals fra OPHL med 6-4.
Sesongen 1909 gikk Montreal Victorias og Montreal HC, som ville fortsette som amatørlag, ut av ligaen, og denne fortsatte som en profesjonell liga under navnet Eastern Canada Hockey Association, ECHA. Ottawa HC vant ligaen etter å ha vunnet 10 av 12 kamper og tok over Stanley Cup-tittelen fra ligakonkurrenten Montreal Wanderers. En utfordring om pokalen fra Winnipeg Shamrocks ble akseptert av forvalterne av Stanley Cup, men det ble for sent i sesongen til å kunne avvikle kampene.

Nedleggelse - videreføring

Ligaen ble lagt ned i november 1909 som følge av uenighet mellom eierne av lagene om hvordan ligaens skulle drives videre. Wanderers ønsket å flytte til en arena med færre betalende tilskuerseter, mens de tre andre lagene kunngjorde da at de ville forlate ECHA, og dannet i stedet Canadian Hockey Association (CHA), mens Wanderers deltok i dannelsen av en konkurrerende liga National Hockey Association (NHA). CHA fungerte imidlertid i bare to uker, før den gikk inn i NHA i januar 1910.
Sibaj

Geografi

Byen ligger ved grensen mellom Europa og Asia på østsiden av Sør-Ural, ved foten av fjellryggen Irendyk. Den er 464 km fra Ufa, 95 km fra Magnitogorsk og 8 km fra grensen til Tsjeljabinskområdet (med tog).

Historie

Sibaj ble grunnlagt tidlig i 1913 i forbindelse med oppdagelsen av forekomster av sink i området. Seinere ble det også funnet kobber. I 1938 fikk Sibaj status som landsby og 21. november 1955 fikk den bystatus.
Kyle Korver

NBA-karriere

Korver har, siden han kom til NBA, spilt for fem forskjellige NBA-klubber. Han spilte for Philadelphia 76ers helt fra debuten sin i 2003 til 2007. Senere har han spilt for Utah Jazz før han kom til Chicago Bulls i 2010. I 2012 gikk Korver til Atlanta Hawks. Han ble i 2017 byttet til Cleveland Cavaliers.
Norgesmesterskapet i bueskyting 2004

Norgesmesterskapet i bueskyting 2004 bestod av flere arrangementer som i 2004 kåret norgesmestere i bueskyting.
NM innendørs ble arrangert i Stryn 20.–21. mars. 
NM i skiveskyting ble arrangert på Fana stadion i Bergen 7.–8. august. 
NM i jakt- og feltskyting ble arrangert i Sandefjord 4.–5. september. 
Kongepokalene ble vunnet av June Svensen og Valter Kristiansen.
Tele (jord)

Tele er frosne jordlag som oppstår når temperaturen holder seg under frysepunktet lenge nok. Dybden til telen avhenger av hvor lenge og hvor mye temperaturen ligger under frysepunktet. Om det ligger løssnø på bakken så isolerer det for varmetap til luften ovenfor. Telen blir da ikke like dyp som om bakken hadde vært bar.
Ricaniidae

Utseende

Middelsstore (gjerne 10 – 15 mm), bredvingede sikader. Hodet er kort og bredt, ansiktet har en lengdelist i midten. Vingene er store, brede, trekantede og rundede og holdes flatt ut fra kroppen, slik at dyrets omriss blir trekantet. De har også vanligvis fargede bånd eller flekker slik at disse sikadene kan minne sterkt om små sommerfugler, kanskje særlig familien breimøll (Choreutidae), eller også om små målere (Geometridae). Vingene har markert årenett.

Levevis

Som andre sikader lever de av å suge plantesaft. De hopper godt og tar så til vingene og flyr bort om de blir forstyrret. Scolypopa australis er et brysomt skadedyr ved dyrking av kiwifrukt på New Zealand.

Utbredelse

Ricaniidae er artsrike i tropiske områder av Afrika, Sørøst-Asia og Australia.
Bare to arter av slekten Ricania forekommer i Europa.
Passau bispedømme

Historie

Kristendommens historie i området rundt dagens Passau går tilbake til omkring år 300, da de første romerske innbyggerne lot seg døpe. Den hellige St. Florian, vandrebiskopen St. Valentin og St. Severin levde den gang i Passau. Selve bispedømmet ble grunnlagt i år 739 av Bonifatius. Fra 798 lå det som suffraganbispedømme under Salzburg erkebispedømme.
Under Det tysk-romerske rike var Passau med 42 000 km² det største bispedømmet, og strakk seg på begge sider av Donau over Wien like til Ungarn. I løpet av 1200-tallet lyktes biskopen også å bygge opp et eget verdslig territorium (høystift), selv om dette var mye mindre enn selve bispedømmet (991 km²). Høystiftet omfattet byen Passau (ervervet 999) samt omegn (grevskapet Ilzgau og herligheten Vichtenstein, ervervet 1207 resp. 1227). 1262 bekreftet keiseren biskopens riksumiddelbarhet ved å gjøre ham til fyrstbiskop.
Fyrstbiskopene av Passau stod i stadige maktkamper med tre mektige naboer, Bayern i vest, Østerrike i øst og metropolitanerkebiskopen av Salzburg i sør. Mesteparten av Passau bispedømmet hørte til Østerrike. Derfor prøvde de østerrikske erkehertugene å få opprettet egne bispedømmer på sitt territorium. Hvis man ser bort ifra det lille bispedømmet Wien (skilt ut i 1469), lyktes ikke østerrikerne med dette før i 1785. Dette året ble Linz og St. Pölten bispedømme opprettet, slik at Passau bare sto igjen med den bayerske delen av bispedømmet. På den andre siden haden fyrstbiskopen i 1728 vunnet tautrekningen om den kirkelige uavhengigheten fra Salzburg ved å bli eksemptert, dvs. ved å bli løst fra metropolitanbispedømmet og bli lagt direkte under paven.
Fyrstbispedømmets slutt kom med riksdeputasjonsbeslutningen i 1803: Passau høystift ble sekularisert og dets territorium først fordelt mellom Bayern og Salzburg. 1806 falt også den salzburgske (østlige) delen til Bayern. Statusen som eksempt bispedømme tok slutt i 1821, da Passau ble lagt til kirkeprovinsen München-Freising.
Estudios de Lingüística Chibcha

Estudios de Lingüística Chibcha er et akademisk tidsskrift utgitt av Universidad de Costa Rica. Tidsskriftets hovedfokus er forskning på chibchanske språk, men de siste åra har det blitt utvida til å omfatte også lenca- og misumalpaspråk. Det kom ut første gang i 1985, og det publiseres ett nummer årlig. Alle artiklene gis ut under fri lisens.
Våpenkonvensjonen

Våpenkonvensjonen – Convention on Certain Conventional Weapons (CCW) – er FNs konvensjon for forbud mot eller begrensning av visse konvensjonelle våpentyper med særlig stor skadevirkning.
Protokollen ble sluttført i Genève 10. oktober 1980 og trådte i kraft i desember 1983, som et tillegg til Genèvekonvensjonen av 12. august 1949. Til nå har noe over 100 stater tiltrådt konvensjonen.
Slagordningen under slaget ved Lowestoft

Slagordningen var under slaget ved Lowestoft en oppsetning av de partene England og Nederland.
Jiang'an (Wuhan)

Jiang'an (kinesisk: 江岸区; pinyin: Jiāng’àn Qū) er et bydistrikt i den subprovinsielle by Wuhan, hovedstaden i provinsen Hubei i Folkerepublikken Kina.
Det har et areal på 64,24 km² og teller 788 609 innbyggere (2004). Det er administrasjonssentrum og sentrum i Wuhan.
«Lorelei forbannes av munker»

Motiv

Bildet er oppdelt i to halvdeler hvorav den ene i pastellfarver og den annen i rødtoner. Lorelei sitter ytterst på en sten med lys kropp og flammende hår med en krans på hodet. Hun er naken med et gjennomsiktig sjal over den ene armen som strekker seg ut over vannet. Hennes instrument, harpen, er allerede på vei ned i dypet. Fra havet stiger havfruer og et hestehode skimtes i bølgene. Den mørke halvdelen av bildet fylles av munker som forfølger og truer henne. Den ene bærer et kors, en annen en standart. I bakgrunnen ser det ut til å brenne. 
Bildet tilhører Eesti Kunstmuuseum og kan ses på Kumu kunstmuseum i Tallinn.
Brand USA

Brand USA (formelt Corporation for Travel Promotion) er et amerikansk særlovselskap opprettet ved vedtagelsen av Travel Promotion Act i 2010. Selskapet er et offentlig–privat samarbeid mellom føderale myndigheter og reiselivsbransjen. Virksomheten mottar ikke penger over skatteseddelen; i stedet finansieres virksomheten gjennom en kombinasjon av investeringer fra privat sektor og matchende beløp innkrevd av myndighetene fra utenlandske turister som besøker USA og benytter Electronic System for Travel Authorization (ESTA).
Selskapets styre består av elleve medlemmer utnevnt av USAs handelsminister.
Wolfsberger AC

Historie

Klubben ble grunnlagt i 1931 og tilbragte sine 37 første år i nedre del av det østerrikske seriesystemet, før de i 1968 rykket opp til nest øverste nivå for første gang. Med unntak av 1977/1978-sesongen var klubben fast inventar på neste øverste nivå i nær tyve år, og posisjonerte seg stort sett på midten av tabellen. Etter nedrykk ved slutten av 1984/1985-sesongen gikk klubben ned til tredje nivå, og slet med å etablere seg fast mellom disse to divisjonene. På begynnelsen av 2000-tallet gikk det sportslig sett nedover med Wolfsberger AC, og i 2007 valgte de derfor å samarbeide med den lokale naboklubben SK St. Andrä. 
Denne konstellasjonen gikk under navnet WAC/St. Andrä, og klubbene samarbeidet på flere nivåer, fra det sportslige til administrasjon. Klubben rykket opp igjen til Erste Liga i 2010, og ved sesongslutt 2011/2012 rykket WAC/St. Andrä opp til Bundesliga for første gang i klubbens historie. Like etter opprykket ble samarbeidet mellom Wolfsberger og St. Andrä avsluttet.
Bucerotiformes

Etymologi

Ordensnavnet Bucerotiformes følger av slektsnavnet Buceros og betyr med horn som en okse. Det stammer fra det greske uttrykket boukerōs (βουκερως), som består av forstavelsen bous (βους = okse) og endelsen kerōs (κερως = horn). Slektsnavnet er således opphav til både det vitenskapelige familienavnet Bucerotidae og ordensnavnet Bucerotiformes.
Skillbotnfjorden

Skillbotnfjorden er en delfjord av Torgfjorden i Brønnøy kommune i Nordland. Fjorden strekker seg 10 kilometer nordøstover til Skille i bunnen av fjorden. Fjorden har innløp mellom Svennøya i vest og Rodal i øst og går på sørsiden av øyene Svennøyhestøya, Laukholmen, Horsøya og Kjøllsøya. Vest for Kjøllsøya ligger grenda Skomo på nordøstsiden av fjorden. Her smalner fjorden inn til Skillbotnet som går det siste stykket inn til Skille.
Fylkesvei 17 går langs hele sørøstsiden av fjorden.
Hiroki Ogita

Idrettskarriere

Ogita deltok ved junior-VM i friidrett 2006, der han hoppet 5,10 meter, og ble ikke kvalifisert til finalen. Ved Østasialekene 2009 vant han stavkonkurransen, med 5,30 meter. Hiroki Sasase hoppet også 5,30 meter, men brukte ett forsøk mer enn Ogita, og kom dermed på 2.-plass. 
Ved Asiamesterskapet i friidrett 2011 hoppet han 5,40 meter, og kom på 2.-plass bak sin lagkamerat Daichi Sawano. Han kom på 3.-plass ved det japanske mesterskapet i 2012, og fikk samme plass også i 2013. Han deltok ved Østasialekene 2013 i Tianjin i Kina, der han kom på 3.-plass, bak hhv. Seito Yamamoto og Zhou Bo. Ved VM i friidrett 2013 hoppet han 5,40 meter i kvalifiseringen, som var 21. beste resultat, men nådde dermed ikke finalen. 
Han deltok ved Asiamesterskapet i friidrett 2015 i Wuhan i Kina. Der hoppet han 5,50 meter, og endte på 4.-plass. Kinesiske Zhang Wei vant dette mesterskapet. I juni 2015 ble han japansk mester for første gang. Han ble dermed tatt ut til VM i friidrett 2015 i Beijing.
Samuel Umtiti

Landslaget

Han ble tatt ut i Frankrikes EM-tropp til EM i Frankrike 2016. Han erstattet Jérémy Mathieu etter skade.
Han ble tatt ut i Frankrikes tropp til VM i fotball 2018 i Russland. Frankrike vant VM-finalen mot Kroatia 4-2. Han spilte hele finalen. I 2019 ble han, sammen med andre medlemmer av vinnerlaget fra verdensmesterskapet, utnevnt til ridder av Æreslegionen.